b'\n_START_ARTICLE_\nO noapte la McCool\'s\n_START_SECTION_\nRezumat\n_START_PARAGRAPH_\nMajoritatea filmului const\xc4\x83 \xc3\xaen nararea de c\xc4\x83tre barmanul Randy (Matt Dillon), detectivul Dehling (John Goodman) \xc8\x99i avocatul Carl Harding (Paul Reiser) a pove\xc8\x99tilor de dragoste separate cu personajul seduc\xc4\x83tor Jewel Valentine (Liv Tyler), fiecare povestind ceea ce consider\xc4\x83 a fi versiunea real\xc4\x83 a evenimentelor recente. Barmanul Randy \xc3\xaei poveste\xc8\x99te unui criminal pl\xc4\x83tit - dl. Burmeister (Michael Douglas), detectivul se confeseaz\xc4\x83 p\xc4\x83rintelui Jimmy (Richard Jenkins), iar avocatul Carl Harding psihologului s\xc4\x83u, Dr. Green (Reba McEntire)._NEWLINE_Scenele sunt adesea povestite de dou\xc4\x83 ori, cu relat\xc4\x83ri din puncte de vedere diferite care se contrazic reciproc pentru a realiza un efect comic. De exemplu, atunci c\xc3\xa2nd detectivul Dehling nareaz\xc4\x83, el ac\xc8\x9bioneaz\xc4\x83 ca \xc8\x99i cum ar fi fost un ofi\xc8\x9ber de poli\xc8\x9bie complet echitabil \xc8\x99i corect, iar Randy este reprezentat ca un mizerabil, un gangster macho, abuziv. C\xc3\xa2nd Randy \xc3\xae\xc8\x99i spune povestea, el este victima inocent\xc4\x83 \xc8\x99i Goodman este prezentat ca un poli\xc8\x9bist suspicios \xc8\x99i curios; Carl Harding este convins de faptul c\xc4\x83 fiecare femeie este atras\xc4\x83 de el, \xc8\x99i \xc3\xaen timpul versiunii sale a pove\xc8\x99tii, fiecare ac\xc8\x9bioneaz\xc4\x83 \xc3\xaen consecin\xc8\x9b\xc4\x83._NEWLINE_\xc3\x8en esen\xc8\x9b\xc4\x83, \xc3\xaentr-o noapte, pe c\xc3\xa2nd ie\xc8\x99ea din barul McCool\'s unde lucra ca barman, Randy vede cum o femeie este abuzat\xc4\x83 de un b\xc4\x83rbat, care \xc3\xaencearc\xc4\x83 s\xc4\x83 o violeze. La sosirea lui, agresorul fuge. Frumoasa Jewel Valentine \xc3\xael convinge pe Randy s\xc4\x83 o duc\xc4\x83 acas\xc4\x83 la el unde cei doi fac dragoste. Femeia \xc3\xaei poveste\xc8\x99te c\xc4\x83 cearta cu agresorul Utah era de fa\xc8\x9bad\xc4\x83, iar cei doi erau complici, pentru a-l determina pe trec\xc4\x83torul ales s\xc4\x83 o duc\xc4\x83 pe femeie acas\xc4\x83, unde urma s\xc4\x83 vin\xc4\x83 \xc8\x99i agresorul \xc8\x99i s\xc4\x83-l jefuiasc\xc4\x83 pe proprietar. Jewel pretinde c\xc4\x83 s-a \xc3\xaendr\xc4\x83gostit de Randy. Agresorul sose\xc8\x99te \xc8\x99i cei trei merg \xc3\xaempreun\xc4\x83 la bar, dar \xc3\xaen timp ce Randy deschidea casa pentru a scoate banii, Jewel \xc3\xael \xc3\xaempu\xc8\x99c\xc4\x83 pe Utah. Ea \xc3\xael convinge pe Randy s\xc4\x83-\xc8\x99i asume vina._NEWLINE_Detectivul Dehling, care ancheteaz\xc4\x83 cazul, se \xc3\xaendr\xc4\x83goste\xc8\x99te de Jewel \xc8\x99i face tot posibilul pentru a-l alunga pe Randy. Jewel \xc8\x99i Randy realizaser\xc4\x83 o serie de jafuri, iar unul din ele se \xc3\xaencheiase cu o crim\xc4\x83. \xc3\x8en timpul ultimului jaf, Jewel se alesese cu o v\xc3\xa2n\xc4\x83taie. Dehling crede c\xc4\x83 Randy a b\xc4\x83tut-o pe Jewel \xc8\x99i ob\xc8\x9bine un ordin de restric\xc8\x9bie temporar\xc4\x83 \xc3\xaempotriva acestuia, d\xc3\xa2ndu-l afar\xc4\x83 de fapt din propria cas\xc4\x83. Jewel apeleaz\xc4\x83 la avocatul Carl Harding, care era veri\xc8\x99orul lui Randy \xc8\x99i o v\xc4\x83zuse \xc8\x99i el \xc3\xaen acea noapte la barul McCool\'s, pentru a ob\xc8\x9bine un ordin de restric\xc8\x9bie definitiv \xc3\xaempotriva lui Randy. _NEWLINE_Detectivul \xc8\x99i avocatul cred am\xc3\xa2ndoi c\xc4\x83 Jewel este \xc3\xaendr\xc4\x83gostit\xc4\x83 de ei \xc8\x99i se duc la ea acas\xc4\x83 pentru a-i face curte. \xc3\x8en acela\xc8\x99i timp, Randy apeleaz\xc4\x83 la dl. Burmeister, un criminal pl\xc4\x83tit, pentru a o ucide pe amanta infidel\xc4\x83 \xc8\x99i escroac\xc4\x83. \xc3\x8en timp ce dl. Burmeister st\xc4\x83tea la geam pentru a a\xc8\x99tepta venirea lui Jewel, cei trei amorezi \xc3\xaencep s\xc4\x83 se certe \xc3\xaentre ei. \xc3\x8en cas\xc4\x83 sose\xc8\x99te \xc3\xaens\xc4\x83 Elmo, fratele lui Utah, care vrea s\xc4\x83 r\xc4\x83zbune moartea fratelui s\xc4\x83u. Are loc un schimb de focuri \xc3\xaen care Elmo \xc8\x99i detectivul sunt uci\xc8\x99i, Carl fuge din cas\xc4\x83 \xc8\x99i \xc3\xaei cade \xc3\xaen cap o lad\xc4\x83 m\xc3\xa2nuit\xc4\x83 gre\xc8\x99it de un utilaj, iar Jewel pleac\xc4\x83 cu dl. Burmeister.\n_START_SECTION_\nProduc\xc8\x9bie\n_START_PARAGRAPH_\nScenaristul Stan Seidel, care a murit \xc3\xaenainte de lansarea filmului, a str\xc3\xa2ns o mare parte din materialele filmului din zilele c\xc3\xa2nd lucra ca barman la Humphrey\'s, un bar de colegiu situat peste drum de Saint Louis University din St. Louis, Missouri.\n_START_SECTION_\nRecep\xc8\x9bie\n_START_PARAGRAPH_\nFilmul a atras comentarii sl\xc4\x83bu\xc8\x9be (ratingul s\xc4\x83u pe Rotten Tomatoes este de 33%), iar Roger Ebert a spus despre acest film c\xc4\x83 "este at\xc3\xa2t de ocupat cu structura montajului \xc3\xaencruci\xc8\x99at \xc8\x99i cu pove\xc8\x99tile sale care se \xc3\xaentrep\xc4\x83trund c\xc4\x83 nu face pe nimeni s\xc4\x83 se identifice cu el", dar c\xc4\x83 "are o mul\xc8\x9bime de faze distractive".'